Betogers versper Witbank-pad glo oor behuisingBetogers het van vroegoggend buitebande op meer as een plek op die R544 in Witbank aan die brand gesteek, blykbaar omdat hulle ontevrede is dat Hophuise leegstaan terwyl hulle in plakkershutte woon. Foto: Facebook Betogers het van voor sonop Vrydagoggend die R544 in Witbank versper deur ŉ vragmotor oor die pad te trek en buitebande aan die brand te steek. Kol. Mtsholi Bhembe, woordvoerder van die polisie in Mpumalanga, sê dis nog nie duidelik waaroor die mense betoog nie. “Ons het nog nie genoeg inligting nie en probeer nog besonderhede bekom, maar ons weet die pad is gesluit.” “Dit moes baie vroeg vanoggend begin het,” het ds. Hannes Grobler van die NG gemeente Witbank-Vallei, ŉ hanetree van die protestonele af, by navraag gesê, “want een van die foto’s [op Facebook] wys dis donker terwyl hulle die vragmotor dwarsoor die pad trek. Mense het van 06:00 se kant af in die sosiale media gereageer.” Die protesoptrede het voor sonop Vrydagoggend begin toe betogers n vragmotor dwars oor die R544 in Witbank getrek het. Foto: Facebook Grobler sê omstreeks 08:00 het van die werkers wat vergeefs in die buurt staan en wag het dat hul werkgewers hulle kom haal, begin omdraai en huis toe stap. Die plaaslike gemeenskapspolisiëringsforum het inwoners intussen gewaarsku om die R544 en Kiepersollaan tot verdere kennisgewing te vermy. Grobler meen die klein groep betogers kom uit ŉ plakkerskamp sowat 5 km suid van waar hulle betoog. “Mense wonder hoekom staan die HOP-huise wat hulle anderkant die dubbelpad [R544] gebou het, nog leeg.” Hy sê tot dusver het hy net berigte ontvang van buitebande wat aan die brand gesteek is en lyk dit nie asof veel meer skade aangerig is nie.